Néma háború
Fáradt szemre álmokat hoz
   Esős idő és ború:
Azt álmodtam én, hogy hangját
   Elveszté a háború.

Sorba, rendbe voltak állva
   Az ellenfél és fele,
Meg van adva ütközetre
   A vezérlők kézjele.

De parancsszó ajkon elfúl,
   Tiszt nem hallja önmagát,
Trombitásnak láthatod csak
   Duzzadt képit és nyakát.

                *

Irtóznék el a rettentő
   Vérontástól a világ
S minden korból, új tavaszból
   Nem hullna el a virág. 
Versek